Document ID: 32012D0806

IZVEDBENI SKLEP KOMISIJE
z dne 17. decembra 2012
o spremembi Odločbe 2007/767/ES glede odstopanja od pravil o poreklu iz Sklepa Sveta 2001/822/ES glede nekaterih ribiških proizvodov, uvoženih s Falklandskih otokov
(notificirano pod dokumentarno številko C(2012) 9408)
(2012/806/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Sklepa Sveta 2001/822/ES z dne 27. novembra 2001 o pridružitvi čezmorskih držav in ozemelj Evropski skupnosti („Sklep o pridružitvi čezmorskih držav“) (1) in zlasti člena 37 Priloge III k Sklepu,
ob upoštevanju naslednjega:
(1)
Komisija je 15. novembra 2007 sprejela Odločbo 2007/767/ES (2) o odstopanju od opredelitve pojma „izdelki s poreklom“ zaradi upoštevanja posebnih razmer na Falklandskih otokih v zvezi z različnimi vrstami zamrznjenih rib z oznako KN 0303, različnimi vrstami zamrznjenih ribjih filetov z oznako KN 0304 ter zamrznjenimi lignji Loligo in Illex z oznako KN 0307. To odstopanje je prenehalo veljati 30. novembra 2012.
(2)
Falklandski otoki so 12. oktobra 2012 zahtevali novo odstopanje od pravil o poreklu iz Priloge III k Sklepu 2001/822/ES za obdobje od 1. decembra 2012 do sprejetja novega sklepa o pridružitvi čezmorskih držav. Zahtevek zadeva skupno količino 8 750 ton zamrznjenih rib z oznako KN 0303, 1 683 ton zamrznjenih ribjih filetov z oznako KN 0304, 29 400 ton zamrznjenih lignjev Loligo in 15 500 ton zamrznjenih lignjev Illex z oznako KN 0307.
(3)
Falklandski otoki so svojo zahtevo utemeljili z dejstvom, da je zaradi omejitev v zvezi z domačo delovno silo in pomanjkanja kvalificiranih delavcev obseg posadke plovil, ki jo sestavljajo prebivalci Falklandskih otokov, omejen. Dejstvo, da s člani posadke iz ČDO, Skupnosti ali držav AKP trenutno ni mogoče dobiti vsega potrebnega posebnega ribiškega strokovnega znanja in izkušenj, je predvsem posledica posebnega geografskega položaja Falklandskih otokov.
(4)
Za proizvode z oznakami KN 0303 in 0304, lignje Loligo z oznako KN 0307 49 35 ter lignje Illex z oznako KN 0307 99 11 bi bilo treba odobriti odstopanje od pravil o poreklu iz Priloge III k Sklepu 2001/822/ES. To odstopanje je upravičeno na podlagi člena 37(1) navedene priloge, zlasti glede razvoja obstoječe lokalne industrije.
(5)
Zagotoviti je treba nadaljevanje uvoza s Falklandskih otokov v Unijo. Odločbo 2007/767/ES bi bilo treba zato podaljšati z učinkom od 1. decembra 2012 do začetka veljavnosti novega sklepa o pridružitvi čezmorskih držav, ki je predviden za 1. januar 2014.
(6)
Odločbo 2007/767/ES bi bilo zato treba ustrezno spremeniti.
(7)
Ukrepi iz tega sklepa so v skladu z mnenjem Odbora za carinski zakonik -
SPREJELA NASLEDNJI SKLEP:
Člen 1
Odločba 2007/767/ES se spremeni:
1.
V členu 2 se prvi odstavek nadomesti z naslednjim:
„Odstopanje iz odstavka 1 se uporablja za ribe, ki jih iz morja pridobijo plovila ali ladje za predelavo, in v letnih količinah iz Priloge k tej odločbi, ki se uvozijo v Skupnost s Falklandskih otokov od 1. decembra 2007 do 31. decembra 2013.“
2.
Člen 6 se nadomesti z naslednjim:
„Člen 6
Ta odločba se uporablja od 1. decembra 2007 do 31. decembra 2013.“
3.
Priloga se nadomesti z besedilom iz Priloge I k temu sklepu.
Člen 2
Ta sklep je naslovljen na države članice.
V Bruslju, 17. decembra 2012

Labels: 17
3
6
18
15